次韻俞祖仁寒翠亭翠字韻
作者：李綱
朝代：宋

paragraphs: 愛奇走山林，蠟屐窮幽閟。
蕭然巖壑趣，乃在經行內。
緬懷謫仙人，名湖自張謂。
至今郎官湖，邈與峴山對。
我遊古蘭若，殿閣煙霞外。
眷兹道傍亭，勝境久翳昩。
洗開松竹林，寒色靄蒼翠。
戲題榜間名，筆墨聊自恣。
時方春雨餘，澗水正横潰。
泉聲落亭前，散作珠點碎。
景物豈殊昔，因之不遐棄。
佳哉二三子，詩酒作文會。
留連不忍去，吟哦薄昏晦。
我詠詩中言，端有亭上味。